Enjin Campro

Enjin Campro ialah enjin kereta pertama yang dikeluarkan oleh pembuat kereta Malaysia, Proton dengan kerjasama Lotus. Nama Campro ialah kependekan bagi Cam Profile (Profil Sesondol). Enjin ini digunakan dalam model-model kereta Proton bermula dengan Proton Gen-2 diikuti model-model lain termasuk Proton Satria Neo, Proton Waja, Proton Saga BLM, Proton Exora, Proton Persona, Proton Preve, Proton Suprima S dan Proton Iriz. Enjin ini dibina sebagai membuktikan kemampuan Proton untuk membina enjin yang berkuasa dan mematuhi piawaian emisi yang ketat. Prototaip enjin mula ditampilkan pada 6 Oktober 2000 di kilang Lotus di UK sebelum mula digunakan pada model tahun 2004 Proton Gen-2.
Kesemua enjin Campro menampilkan teknologi pacu melalui wayar (khususnya kawalan pendikit elektronik) bagi tindak balas cemerlang, sekaligus menghapuskan keperluan bagi pautan dan kabel yang menghasilkan geseran.

Enjin DOHC asas

Enjin Campro DOHC asas dikeluarkan dalam 2 sesaran enjin iaitu 1.6L (S4PH) dan 1.3L (S4PE). Semasa peringkat pembangunannya, enjin ini dipasang pada Proton Waja yang digunakan khas untuk ujian jalan raya. Enjin ini mula digunakan pada Proton Gen-2. Walaupun enjin tersebut kelihatan berkuasa pada kelajuan enjin tinggi, namun pengguna awal Gen-2 mengalami masalah kekurangan kilasan terutamanya untuk mendaki bukit semasa kelajuan enjin sekitar 3,000 ~ 3,500 rpm disebabkan penurunan kilasan pada kelajuan tersebut sebelum meningkat semula ke 148 N-m pada 4,000 rpm. Akibatnya, pemandu terpaksa banyak menukar antara gear 2 dan 3 semasa mendaki bukit. Masalah ini diselesaikan dengan pemetaan semula ECU enjin tersebut pada tahun 2005.

Enjin Campro IAFM+

Generasi kedua enjin Campro IAFM, dikenali sebagai enjin IAFM+, mula ditampilkan pada model 2011 Proton Saga FLX. Enjin IAFM+ baharu ini ditala untuk digandingkan dengan kotak gear CVT baharu keluaran Punch Powertrain yang memerlukan kelajuan operasi enjin maksimum dihadkan daripada 6,500 rpm bagi enjin IAFM generasi pertama kepada hanya 6,000 rpm. Hasilnya, enjin 1.3L IAFM+ menghasilkan kuasa kuda maksimum 94 bhp (70 kW) @ 5,750 rpm dan 120 N·m (89 ft·lbf) kilasan, sementara enjin 1.6L pula menghasilkan kuasa kuda maksimum 108 bhp (81 kW) @ 5,750 rpm dan 150 N·m (110 ft·lbf) kilasan. Gabungan enjin Campro IAFM+ baharu dengan kotak gear CVT menghasilkan penjimatan penggunaan bahan api masing-masing sebanyak 4% dan 10% bagi pemanduan bandar dan lebuh raya.

Enjin Campro CFE/Turbo

Enjin Campro CFE adalah versi turbo bertekanan rendah dengan penyejuk perantara bagi enjin Campro 1.6L, dengan tekanan penggalak maksimum 0.75 bar (75 kPa; 10.9 psi). CFE adalah kependekan bagi "Charged Fuel Efficiency" (Kecekapan Bahan Api Tercas). Enjin ini telah digunakan pada model tahun 2012 Proton Exora Bold, Proton Preve dan Proton Suprima S.
Idea pengeluarannya mula didedahkan oleh Pengarah Urusan Proton Datuk Syed Zainal Abidin pada 13 Disember 2008, berikutan trend pasaran terkini yang menggunakan enjin bersesaran rendah tetapi dengan pernafasan paksaan bagi menghasilkan keluaran kuasa yang setara dengan enjin yang lebih besar, satu konsep yang serupa dengan teknologi pengecas berkembar TSI Volkswagen serta enjin Ford EcoBoost. Model sempurna enjin mula ditampilkan semasa KLIMS 2010.
Enjin tersebut mampu menghasilkan kuasa kuda maksimum 138 bhp (103 kW; 140 PS) @ 5,000 rpm dan 205 N·m (151 ft·lbf) @ 2,000-4,000 rpm kilasan. Untuk membolehkan enjin menampung pertambahan kuasa, beberapa perubahan teknikal dilakukan pada enjin. Sementara lubang enjin dikekalkan pada 76 mm, lejang pula dipendekkan kepada 86 mm berbanding 88 mm seperti pada varian enjin Campro 1.6L yang lain, menghasilkan sesaran enjin 1561 cc. Nisbah mampatan dikurangkan daripada 10:1 kepada 8.9:1. Satu sistem pemasaan injap boleh laras turut digunakan bagi mengawal injap masukan, tetapi sistem ini hanya mengawal pemfasaan sesondol serta pemasaan bukaan injap secara berterusan, tidak seperti mekanisme CPS yang mengubah saiz bukaan injap pada satu tahap tertentu sahaja.
.=== Enjin Campro VVT ===
baik==Perancangan masa hadapan==
Buat masa sekarang, Proton sedang merancang untuk membangunkan enjin bersesaran lebih tinggi (1.8L dan 2.0L) sebagai pelengkap kepada enjin Campro 1.3L dan 1.6L sedia ada serta sedang berbincang dengan beberapa pihak luar bagi membantu pembangunan enjin. Di samping itu, Proton turut merancang untuk menghasilkan versi diesel bagi enjin Campro.